C 498/12

Становище на Европейския комитет на регионите —Ролята на градовете и регионите в ЕС за възстановяването на Украйна

(2022/C 498/03)

Главен докладчик: Dario NARDELLA (ПЕС/IT), кмет на Флоренция Отправни документи: Искане за консултация от страна на чешкото председателство на Съвета Съобщение на Комисията до Европейския парламент, Европейския съвет, Съвета, Европейския икономически и социален комитет и Комитета на регионите — Подпомагане и възстановяване на Украйна COM(2022) 233 final

ПОЛИТИЧЕСКИ ПРЕПОРЪКИ

ЕВРОПЕЙСКИЯТ КОМИТЕТ НА РЕГИОНИТЕ (КР),

1. осъжда отново непровокираната война, която Русия води срещу Украйна, което представлява грубо нарушение на международното право, нарушение на демократичните принципи и принципите на правовата държава и непровокирана, неоправдана и необоснована агресия срещу народа на Украйна, както и нападение срещу суверенитета и териториалната цялост на Украйна, за които КР отново изразява непоколебимата си подкрепа. Поради това КР се присъединява към общото осъждане на т.нар. референдуми, проведени в окупираните от Русия територии на Украйна в края на септември 2022 г., тъй като те нарушават почти всички възможни демократични стандарти; призовава държавите — членки на ЕС, институциите на ЕС и държавите — партньори на ЕС, да останат единни в подкрепата за Украйна, която се бори също за нашата свобода и за европейските ценности. Последователните санкции са от съществено значение за тази подкрепа и за оказване на натиск върху руския агресор;

2. изразява дълбоко съжаление, че руското нашествие доведе не само до над 10 хиляди жертви сред цивилното население и много повече ранени, милиони разселени лица в Украйна и в трети държави. Осъжда факта, че в окупирана Украйна руските агресори преследват местни и регионални представители, журналисти и защитници на правата на човека, отвличат ги и ги задържат; КР се присъединява към Конгреса на местните и регионалните власти на Съвета на Европа в искането за тяхното незабавно и безусловно освобождаване. Подчертава, че руското нашествие доведе до масовото унищожаване на украинската инфраструктура и сгради, училища, болници, цивилни жилища и културно наследство в Украйна, което според някои оценки възлиза на над 750 милиарда евро, а и се очаква рязко намаляване на БВП с 35 % (според прогнозите на МВФ). Освен това КР подчертава, че украинската икономика е загубила между 30 % и 50 % от производствения си капацитет, като загубите са съсредоточени в икономически важни региони в Източна и Южна Украйна;

3. счита, че възстановяването на Украйна е необходимост за Европа и морално задължение, което ще изисква както допълнителни ресурси извън настоящата многогодишна финансова рамка (МФР) на ЕС, евентуално чрез задействане на член 122 от Договора за функционирането на Европейския съюз, така и извънбюджетно ново финансиране. Предвид извънредните обстоятелства, свързани с войната в Украйна, КР подкрепя идеята за изтегляне напред във времето на средносрочния преглед на МФР през 2023 г.;

4. подчертава, че от обещаната на Украйна макрофинансова помощ от ЕС в размер на 9 милиарда евро досега са договорени само 6 милиарда евро в сравнение с прогнозните месечни нужди в размер на 5—7 милиарда евро. КР припомня, че военните обстоятелства налагат процент на провизиране в размер на 70 % от бюджета на ЕС, а не нормален процент от 9 %, и че бюджетът на ЕС за 2021—2027 г. вече не разполага с достатъчно маржове за финансиране на заеми. Поради това КР подчертава необходимостта от алтернативни начини на финансиране на помощта, включително чрез предоставяне на допълнителни публични гаранции от държавите членки;

5. подчертава, че процесът на възстановяване трябва да следва подход „от долу нагоре“, включващ местните и регионалните власти в Украйна и ЕС, и да се основава на реформата на Украйна за децентрализация, която вече беше доста напреднала преди 24 февруари 2022 г. В този контекст КР посочва препоръките от проучването на тема „Предизвикателства и възможности за участие на МРВ във възстановяването на Украйна“ ( 1 ) , публикувано през септември 2022 г.; счита, че децентрализираният процес на възстановяване е и най-добрият начин да се даде възможност на украинските граждани да останат в страната си и по този начин да се намалят по-нататъшните имиграционни потоци. Същевременно КР отхвърля изкуствените пречки пред имиграцията на украински граждани и призовава за скорошно преразглеждане на Директива 2001/55/ЕО на Съвета ( 2 ) за временната закрила, за да се предостави на бежанците гаранция за пребиваване за повече от три години;

6. приветства решението на Европейския съвет да предостави на Украйна статут на страна кандидатка. Този статут следва да се превърне в двигател за нови усилия от страна на украинската администрация за реформи, а възстановяването следва да бъде възможност за по-нататъшно сближаване със стандартите и политиките на ЕС. В този контекст КР подчертава, че Споразумението за асоцииране между Украйна и ЕС вече обхваща приблизително 70 % от достиженията на правото на ЕС; очаква Украйна да продължи борбата си с корупцията, която беше посочена в становището на Европейската комисия относно кандидатурата на Украйна за членство в Европейския съюз като един от седемте сектора за спешни реформи ( 3 ) и ще бъде оценена до края на 2022 г. Реформите би трябвало също така да предоставят гаранции за прозрачно и справедливо разпределение на средствата от помощта;

7. подчертава, че КР би могъл да започне, също и в рамките на съвместен консултативен комитет, действия, имащи за цел да подготвят, по-специално, доближаването до достиженията на правото на ЕС в областта на политиката на сближаване, да подкрепят изграждането на капацитет и доброто управление чрез обучение и обмен на най-добри практики с партньори;

Общи принципи на процеса на възстановяване на Украйна

8. приветства Декларацията от Лугано, в която се посочва, че проектопланът за възстановяване и развитие, изготвен от Украйна, представлява всеобхватна рамка, направляваща процеса на възстановяване, която дава възможност за координирано участие на множество заинтересовани страни и партньорства;

9. призовава международната общност, под ръководството на ЕС, да създаде ефективна платформа за координация между правителството на Украйна и всички нейни двустранни и многостранни партньори, организации и международни финансови институции и донори за подготовката и изпълнението на плана за възстановяване и развитие на Украйна и счита, че плановете на Европейската комисия за създаване на платформа за възстановяване на Украйна, която да координира цялото донорско финансиране за възстановяването на Украйна, е от основно значение за тази цел, при условие че принципът на партньорство бъде изцяло интегриран в платформата, а Алиансът на градовете и регионите за възстановяване на Украйна бъде привлечен за участие като пълноправен партньор на всички етапи от нейното планиране и прилагане;

10. изразява съгласие с мнението, че процесът на възстановяване на Украйна следва да бъде диференциран както по отношение на сроковете, риска за сигурността и регионалната експозиция на войната, така и по отношение на специфичните предизвикателства, свързани със сближаването ( 4 ) . Първият етап, вероятно докато военните действия все още продължават, следва да бъде реакцията при извънредни ситуации, вторият етап следва да бъде посветен на възстановяването на критичната инфраструктура и услуги, а третият — на проправяне на пътя за дългосрочен устойчив растеж. Във всички тези три фази на възстановяване е важно да се обръща внимание на изграждането на капацитет на общините, за да се даде възможност на местните власти в Украйна сами да координират възстановяването за своята територия;

11. призовава ЕС и други международни донори, включително отделните държави членки, да предоставят на първо време незабавна финансова помощ, за да се помогне на украинското население да премине безопасно през предстоящата зима. В регионите на първа линия това финансиране следва да бъде насочено към хуманитарна помощ (храни, горива, лекарства, системи за питейна вода и за пречистване на питейната вода и др.), осигуряване на временни жилища (палатки, сглобяеми къщи, отоплителни системи и др.), разминиране, както и логистична подкрепа за поддържане на връзката между тези региони и също към предоставяне на необходимите транспортни средства като: автобуси, линейки, противопожарни камиони, камиони, багери и др. В относително безопасните и достатъчно отдалечени от бойните действия региони следва да се осигури техническа подкрепа, за да се помогне на предоставянето на услуги, жилищното настаняване и интегрирането на вътрешно разселените лица, както и да се окаже подкрепа за преместването на промишления капацитет и за осигуряването на сигурни транспортни коридори за придвижване на хуманитарната помощ във вътрешността и за износа от Украйна;

12. приветства в този контекст факта, че на 16 септември Европейската комисия се ангажира да предостави на този първи етап 150 милиона евро за подпомагане на вътрешно разселените лица в Украйна и 100 милиона евро за възстановяване на училища, разрушени от руските бомбардировки, но счита, че тези суми са до голяма степен недостатъчни на фона на нуждите за първия етап на бързо възстановяване, които се оценяват на 17 милиарда евро, 3,4 милиарда от които още през 2022 г.;

13. счита, че вторият етап от процеса на възстановяване следва да бъде посветен на възстановяването на критичната инфраструктура и услуги, включително централно отопление, електричество, водоснабдяване и канализация, училища, болници и цивилни жилища. Схемите за създаване на работни места в областта на общественото благоустройство биха позволили наемането на хора в райони със значителни разрушения;

14. предлага третият етап от процеса на възстановяване да положи основите за дългосрочен устойчив растеж, основан на стратегия за интегрирано планиране на териториално равнище, като се използват системни подходи за устойчиви, екологосъобразни, интелигентни и приобщаващи територии и принципът „да изграждаме отново, но по-добре“. Този етап следва да се съсредоточи по-специално върху постигането на поставената от украинското правителство цел за намаляване до 2030 г. на всички емисии на парникови газове с 65 %. Всички инвестиции в енергийния сектор следва да допринасят за декарбонизацията и намаляването на зависимостта на Украйна от изкопаеми горива, като се има предвид, че 30 % от слънчевата мощност и 90 % от вятърните електрогенератори са унищожени или се намират в територии, окупирани от руските сили. Инвестициите следва също така да се съсредоточат върху възстановяването на централните отоплителни системи на много украински общини, които да бъдат заменени с модерни системи за централно отопление, които не работят с изгаряне на изкопаеми горива. Също така на този етап би било от решаващо значение да се възстанови жилищният фонд, училищата, болниците, за да се привлекат украинските бежанци и разселени лица обратно в предвоенните им жилища;

15. настоятелно призовава Европейския съюз, държавите членки и международните финансови институции да предоставят безвъзмездни средства, а не заеми, тъй като е малко вероятно Украйна да бъде в състояние да обслужва и изплаща допълнителни дългове в краткосрочен план. Заемите биха увеличили риска от дългова криза в бъдеще, като се има предвид, че преди войната външният дълг на Украйна вече беше в размер на приблизително 130 милиарда евро, което съответства на 80 % от БВП. Когато институциите нямат възможност да предоставят безвъзмездни средства, заемите следва да се предоставят без или с много ниски лихвени проценти, особено за проекти, насочени към подпомагане на общините;

16. счита, че с оглед на започналия процес на присъединяване на Украйна към ЕС и за да се легитимира силната координационна роля на ЕС в стратегията за възстановяване, Европейската комисия следва да предложи стабилен Механизъм за възстановяване на Украйна, който може да бъде изграден на същата правна основа като Механизма на ЕС за възстановяване и устойчивост и плащанията по който да започнат от 2027 г. нататък. Този механизъм следва да даде възможност на ЕС да финансира предварително значителен дял (40 %) от разходите за реконструкция и възстановяване в Украйна, които бяха оценени съвместно от правителството на Украйна, Европейската комисия и Световната банка на 349 милиарда евро за периода между 24 февруари и 1 юни 2022 г.; последиците са особено сериозни в жилищния, транспортния, търговския и промишления сектор, а разрушенията са съсредоточени в Черниговска, Донецка, Луганска, Харковска, Киевска и Запорожка област;

17. приветства в този контекст готовността на групата на шестте държави кредитори на Украйна, обявена на 20 юли, да спре до края на 2023 г. обслужването на дълга, който Украйна е сключила с членовете ѝ;

18. насърчава Европейския съюз и международните финансови институции да подготвят правните основания за използване на руски активи, замразени в рамките на санкции, за процеса на възстановяване на Украйна;

19. изтъква, че бързината е от решаващо значение за справяне с хуманитарната катастрофа в Украйна и поради това изисква обвързаността с условия да бъде разумна и адаптирана към обстоятелствата и да се основава на измерими и проверими резултати;

20. подчертава, че процесът на възстановяване следва да се основава на повишаване на социалните и екологичните стандарти и тяхното сближаване с достиженията на правото на ЕС, и поради това приканва украинските власти да адаптират изцяло трудовото си законодателство към стандартите, определени от Международната организация на труда;

21. приветства принципа на демократичното участие, залегнал в Декларацията от Лугано, съгласно който процесът на възстановяване трябва да бъде усилие, обхващащо цялото общество, включително разселените граждани в Украйна и в чужбина, местното самоуправление и ефективната децентрализация. КР одобрява също така заявената в декларацията подкрепа за участието на множество заинтересовани страни и акцента върху почтеността, прозрачността и отчетността като основни принципи за успешното изпълнение на националния план за възстановяване и развитие;

Ролята на градовете и регионите

22. приветства концепцията на президента Зеленски за възстановяването и дългосрочното развитие на Украйна въз основа на побратимяване между градове и региони в Украйна и ЕС, както и поканата на председателя на Европейския съвет към КР да подкрепи плана за възстановяване на Украйна, в духа на основан на практиката подход, със сътрудничеството между местните и регионалните власти от Украйна и ЕС;

23. обръща внимание на Алианса на градовете и регионите за възстановяване на Украйна, стартиран на 30 юни 2022 г., като фактор за картографиране на местните и регионалните нужди в Украйна, за координиране на усилията на градовете и регионите на Европейския съюз, готови да мобилизират ресурси в подкрепа на ефективното и устойчиво възстановяване на Украйна и за улесняване на сътрудничеството на нейните основни партньори с институциите на ЕС и в рамките на „Платформата за възстановяване на Украйна“, както и между ЕС и украинските местни и регионални власти и сдружения и за представяне на проекти за възстановяване на украинските местни власти;

24. поема ангажимент да улесни, чрез Алианса, предоставянето на експертен опит чрез туининг и партньорски програми за обмен с цел изграждането на капацитет, насърчаване на доброто управление и предоставяне на техническа помощ за украинските градове и региони, за да се даде възможност на украинските градове и региони да осъществят процес на възстановяване, който да обхваща не само устойчивото възстановяване на инфраструктурата, но и социалното измерение, образованието, демокрацията и управлението. КР подчертава, че макар двустранните партньорски програми с градовете и регионите, включително туининг, да могат да бъдат много подходящи в някои усилия за изграждане на капацитет и възстановяване на местно равнище, по-широките инвестиционни схеми биха могли да включват по-голяма група градове и региони, както и компетентни заинтересовани страни, също и с оглед на подготовката за сближаване с моделите на управление на регионалната политика на ЕС;

25. настоятелно призовава Европейския съюз да признае ключовата роля на местните и регионалните власти съвместно с всички сдружения на местните власти в Украйна и ЕС, които са част от Европейския алианс на градовете и регионите, за възстановяване на Украйна ( 5 ) , и очаква специална подкрепа за засилване на капацитета на украинските местни власти и техните сдружения, което може да бъде координирано чрез бъдещата „Платформа за възстановяване на Украйна“;

26. подчертава, че реформите за децентрализация и регионално развитие на Украйна допринесоха значително за утвърждаването на местната демокрация, укрепването на самоуправлението и цялостната устойчивост на местните общности в страната. Тези реформи бяха осъществени със значителна подкрепа от местните и регионалните власти и техните сдружения в Европейския съюз, включително по линия на програмата „U-LEAD с Европа“, и с целенасочена подкрепа от КР посредством неговата работна група за Украйна и дейностите за партньорско сътрудничество. Успехът на тези реформи за децентрализация доближи Украйна до Европейския съюз и неговите ценности — свобода, демокрация и върховенство на закона;

27. подчертава факта, че съседните на Украйна региони на ЕС демонстрираха безпрецедентна солидарност, като приеха голям брой украинци, бягащи от войната, поради което също се нуждаят от координирана и систематична подкрепа от страна на Европейския съюз;

28. предлага разработването на подсилена програма U-LEAD, която да се превърне в ключов многостранен инструмент за подкрепа на местните общности и да насърчава децентрализацията в Украйна. Тази „U-LEAD 2.0“ програма ще разчита на специален бюджетен ред за подкрепа на продължаването на процесите на децентрализация в Украйна и изграждането на капацитет на местните и регионалните власти за прилагане на достиженията на правото на ЕС в областта на политиката на сближаване във възможно най-кратък срок, ще бъде програма за партньорски обмен и програма за съвместни инвестиционни проекти, която би дала възможност за тясно участие на местните и регионалните власти в ЕС и Украйна в разработването и осъществяването на подкрепяното от ЕС възстановяване;

29. припомня големия партньорски опит, придобит с участието на членове на КР в Украйна, но и извън нея, и подчертава ролята, която КР и неговите партньори в Алианса — като център на ЕС за партньорско сътрудничество на местно и регионално равнище — биха могли да поемат за мобилизирането на градовете и регионите на ЕС в подкрепа на възстановяването на Украйна;

30. подчертава изключителното значение на по-нататъшното оправомощаване на местното самоуправление да поеме водеща роля за възстановяването и реконструкцията заедно с централното правителство на Украйна, ЕС и други международни партньори. КР отправя отново призива си за постоянен фокус върху подобряването на доброто местно/регионално управление, включително прозрачността, борбата с корупцията, защитата на свободата на местните медии и насърчаването на електронното управление;

31. призовава за лесен механизъм за ангажираност, премахване на бюрократичните пречки и достатъчно ресурси, които да дадат възможност на ЕС, европейските общини, региони, еврорегионите, Европейските групи за териториално сътрудничество и сдруженията да помагат на украинските си партньори в усилията им за възстановяване, както и за приобщаващ подход, обединяващ общините и регионите, за да се запази последователността с това, което вече е направено до момента за устойчивото териториално развитие на Украйна (в Украйна и в ЕС);

32. посочва важната роля на стратегията на ЕС за региона на река Дунав, в която Украйна участва, за подпомагането на Украйна в процеса на възстановяване; стратегията предоставя интегрирана рамка за сътрудничество с участието на регионалните и местните власти;

33. в този контекст приветства инициативата на Евроградове за подписване на 19 август с компетентните украински власти на „Меморандум за разбирателство в подкрепа на устойчивото възстановяване на украинските градове“ ( 6 ) , който допълва сътрудничеството, предприето в рамките на Алианса;

34. приветства ангажимента на Европейската комисия да позволи известна гъвкавост, за да може да продължи изпълнението на програмите за трансгранично сътрудничество по линия на европейската политика за съседство и програмите за транснационално сътрудничество по линия на Interreg, и по-специално да съфинансира на 100 % трансграничните програми с Украйна и Молдова за изпълнение на проекти за сътрудничество, прекъснати от руската военна агресия срещу Украйна;

35. призовава съществуващите програми по Interreg, включващи украински региони, да бъдат интегрирани като част от процеса на възстановяване;

36. призовава за ефективна система на многостепенно управление, основана на принципите на ОИСР за публични инвестиции на всички равнища на управление;

37. очаква на украинските местни и регионални власти да бъде предоставен достъп до програми на ЕС като „Хоризонт Европа“ и „ЕС за култура“ (EU4Culture);

38. припомня, че Алиансът приканва институционални финансови партньори като ЕИБ, по-специално в рамките на плана за действие на ЕИБ/КР, ЕБВР, ОИСР и Банката за развитие към Съвета на Европа, да подготвят проекти на местно и регионално равнище с подкрепата на местния и регионалния експертен опит на ЕС;

39. подчертава ключовата роля, която кметовете и регионалните лидери в Украйна играят за устойчивостта на нацията, и приветства смелостта им да се борят за нашите ценности, което е вдъхновение за всички европейци и допринася за силния импулс за местната демокрация и местното овластяване, които трябва да бъдат ключов елемент от възстановяването на Украйна.

Брюксел, 11 октомври 2022 г. Председател на Европейския комитет на регионите Vasco ALVES CORDEIRO

(1) https://cor.europa.eu/bg/engage/studies/Pages/default.aspx?from=1.1.2022&to=1.1.2023

(2) Директива 2001/55/ЕО на Съвета от 20 юли 2001 година относно минималните стандарти за предоставяне на временна закрила в случай на масово навлизане на разселени лица и за мерките за поддържане на баланса между държавите-членки в полагането на усилия за прием на такива лица и понасяне на последиците от този прием (OB L 212, 7.8.2001 г., стр. 12).

(3) Становище на Европейската комисия относно кандидатурата на Украйна за членство в Европейския съюз, 17 юни 2022 г., COM (2022) 407.

(4) Вж. Blueprint for the Reconstruction of Ukraine: (Подробен план за възстановяване на Украйна): https://cepr.org/publications/books-and-reports/blueprint-reconstruction-ukraine

(5) https://cor.europa.eu/bg/engage/Pages/European-Alliance-of-Cities-and-Regions-for-the-reconstruction-of-Ukraine.aspx

(6) https://www.president.gov.ua/en/news/u-prisutnosti-prezidenta-pidpisano-memorandum-z-eurosities-s-77165